b'\n_START_ARTICLE_\nIvo Lola Ribar\n_START_SECTION_\n\xc5\xbdivljenje\n_START_PARAGRAPH_\nIvo Lola Ribar se je rodil o\xc4\x8detu Ivanu Ribarju. Osnovno in srednje \xc5\xa1olanje je dokon\xc4\x8dal v Beogradu, nato pa se vpisal na \xc5\xa1tudij politi\xc4\x8dne ekonomije v \xc5\xbdenevi ter \xc5\xa1tudij prava v Beogradu._NEWLINE_Leta 1936 se je v\xc4\x8dlanil v prepovedano Komunisti\xc4\x8dno partijo Jugoslavije ter postal mladinski voditelj in se kot tak udele\xc5\xbeeval mnogih mednarodnih mladinskih kongresov (Bruselj 1935, \xc5\xbdeneva 1936, Pariz 1937). Leta 1937 je zavzel polo\xc5\xbeaj sekretarja centralnega komiteja SKOJ in na njem ostal do svoje smrti leta 1943. Leta 1940 je bil zaprt v koncentracijsko tabori\xc5\xa1\xc4\x8de v bosanski Bile\xc4\x87i zaradi revolucionarnega delovanja. Istega leta je bil izvoljen tudi za \xc4\x8dlana centralnega komiteja Komunisti\xc4\x8dne partije Jugoslavije._NEWLINE_Leta 1941 se je aktivno vklju\xc4\x8dil v narodnoosvobodilni boj kot \xc4\x8dlan vrhovnega \xc5\xa1taba Narodnoosvobodilne vojske in Partizanskih odredov Jugoslavije (NOV in POJ). Leta 1942 je skupaj z Edvardom Kardeljem sodeloval pri razvoju protifa\xc5\xa1isti\xc4\x8dnega gibanja v Srbiji, Makedoniji, na Hrva\xc5\xa1kem in v Sloveniji, isto leto pa organiziral tudi ustanovni kongres Antifa\xc5\xa1isti\xc4\x8dne mladine Jugoslavije._NEWLINE_Umrl je leta 1943 med letalskim napadom na Glamo\xc4\x8dkem Polju, ko je v vlogi prvega vodje voja\xc5\xa1ke misije NOVJ (Narodnoosvobodilna vojska Jugoslavije) pri zavezni\xc5\xa1kem poveljstvu za Bli\xc5\xbenji vzhod odhajal v Kairo. 18. novembra 1944 je bil razgla\xc5\xa1en za narodnega heroja. Pokopan je v Beogradu.'